CELEX: 32020R0426
Language: hr
Date: 2020-03-19 00:00:00
Title: Provedbena uredba Komisije (EU) 2020/426 оd 19. ožujka 2020. o izmjeni Provedbene uredbe (EU) 2020/402 o uvođenju obveze predočenja odobrenja u slučaju izvoza određenih proizvoda

20.3.2020   
               
               
                  HR
               
               
                  Službeni list Europske unije
               
               
                  LI 84/1
               
            
         PROVEDBENA UREDBA KOMISIJE (EU) 2020/426
         оd 19. ožujka 2020.
         o izmjeni Provedbene uredbe (EU) 2020/402 o uvođenju obveze predočenja odobrenja u slučaju izvoza određenih proizvoda
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/479 Europskog parlamenta i Vijeća od 11. ožujka 2015. o zajedničkim pravilima za izvoz (1), a posebno njezin članak 5.
         budući da:
         
                     (1)
                  
                  
                     Provedbenom uredbom Komisije (EU) 2020/402 (2) Europska komisija uvela je obvezu predočenja odobrenja u slučaju izvoza određene osobne zaštitne opreme s obzirom na povećanu potražnju za takvim proizvodima u Europskoj uniji i posljedičnu nestašicu u određenim državama članicama. Ovaj sustav prethodnog odobrenja odnosi se na izvoz u sve treće zemlje.
                  
               
                     (2)
                  
                  
                     Jedinstveno tržište za medicinsku i osobnu zaštitnu opremu usko je integrirano izvan granica Unije, kao i njegovi proizvodni vrijednosni lanci i distribucijske mreže. To se posebno odnosi na četiri države članice Europskog udruženja slobodne trgovine. Stoga bi podvrgavanje izvoza određene osobne zaštitne opreme u te zemlje predočenju odobrenja za izvoz bilo kontraproduktivno s obzirom na tijesnu integraciju proizvodnih vrijednosnih lanaca i distribucijskih mreža kada je takva oprema nužan proizvod za sprečavanje daljnjeg širenja bolesti i zaštitu zdravlja medicinskog osoblja koje liječi zaražene pacijente. Stoga je primjereno isključiti te zemlje iz područja primjene Provedbene uredbe (EU) 2020/402.
                  
               
                     (3)
                  
                  
                     Također je primjereno iz područja primjene Provedbene uredbe (EU) 2020/402 isključiti prekomorske zemlje i područja navedene u Prilogu II. Ugovoru, kao i Farske otoke, Andoru, San Marino i Vatikanski Grad, s obzirom na to su posebno ovisni o velegradskim opskrbnim lancima država članica kojima su pridruženi ili o opskrbnim lancima susjednih država članica.
                  
               
                     (4)
                  
                  
                     Tijela isključenih zemalja i područja trebala bi ponuditi odgovarajuća jamstva da će kontrolirati vlastiti izvoz predmetnih proizvoda kako bi se izbjeglo ugrožavanje cilja Provedbene uredbe (EU) 2020/402. Komisija bi trebala pomno pratiti taj aspekt.
                  
               
                     (5)
                  
                  
                     Izvoz određenih količina specifičnih proizvoda može se odobriti u posebnim okolnostima, kao što je osiguravanje opskrbe humanitarnih organizacija za izvanredne operacije u trećim zemljama,
                  
               DONIJELA JE OVU UREDBU:
         
            Članak 1.
            Provedbena uredba (EU) 2020/402 mijenja se kako slijedi:
            
                        1.
                     
                     
                        U članku 1. dodaje se sljedeći stavak 3.:
                        
                           „3.   Izvoz u Norvešku, Island, Lihtenštajn, Švicarsku, kao i prekomorske zemlje i područja navedena u Prilogu II. Ugovoru te Farske otoke, Andoru, San Marino i Vatikanski Grad ne podliježe mjerama utvrđenima u stavcima 1. i 2.”
                        
                     
                  
                        2.
                     
                     
                        U članku 2. stavku 3. treća alineja zamjenjuje se sljedećim:
                        
                                    „—
                                 
                                 
                                    odgovoru na zahtjeve za pomoć upućene i obrađene u okviru Mehanizma Unije za civilnu zaštitu (UCPM) od strane trećih zemalja ili međunarodnih organizacija i omogućivanju pružanja hitne opskrbe u kontekstu humanitarne pomoći.”
                                 
                              
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 19. ožujka 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 83, 27.3.2015., str. 34.
         
         
            (2)  Provedbena Uredba Komisije (EU) 2020/402 оd 14. ožujka 2020. o uvođenju obveze predočenja odobrenja u slučaju izvoza određenih proizvoda (SL L 77I , 15.3.2020., str. 1.).